Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
1 Korin 7:1-40
7 Nau mi laik bekim askim yupela i bin raitim long pas. I gutpela sapos man i no tatsim* meri.2 Tasol pasin pamuk i go bikpela, olsem na olgeta man i mas i gat meri bilong ol yet na olgeta meri i mas i gat man bilong ol yet.3 Maritman i mas givim long meri bilong en ol samting i stret meri i kisim.* Na maritmeri i mas mekim wankain pasin long man bilong en.4 Maritmeri i no bos bilong bodi bilong em yet, nogat. Man bilong en i bos. Na olsem tasol, maritman i no bos bilong bodi bilong em yet, nogat. Meri bilong en i bos.5 Yupela ol marit i no ken tok nogat long poroman marit na pasim bodi bilong yupela yet. Tasol sapos yupela i mekim olsem bilong yupela i ken lusim haptaim bilong beten, dispela em i orait. Tasol yupela i mas wanbel long mekim olsem na mekim inap sotpela taim. Bihain yupela i mas bung gen. Nogut yupela i no inap bosim laik bilong bodi na Satan i traim yupela.6 Mi tok orait long yupela i ken mekim olsem, tasol mi no putim wanpela lo long yupela.7 Mi laik bai olgeta i stap singel olsem mi. Tasol olgeta wan wan i gat presen God i givim long ol. Wanpela man i kisim wanpela presen, na narapela man i kisim narapela presen.8 Tasol nau mi tok long ol manmeri i no marit na long ol wido, i gutpela long ol i stap singel olsem mi.9 Tasol sapos ol i no inap bosim gut laik bilong bodi bilong ol, orait ol i ken marit. Mobeta ol i marit, nogut strongpela laik long bel i winim ol.10 Mi givim tok long ol manmeri marit, tasol em i no tok bilong mi, em tok bilong Bikpela. Mi tok olsem maritmeri i no ken lusim man bilong en.11 Tasol sapos em i lusim man bilong en, orait em i mas i stap nating na no ken maritim narapela man o em i mas kamap wanbel gen wantaim man bilong en. Maritman i no ken lusim meri bilong en.12 Tasol tok mi mekim long ol arapela, em tok bilong mi, i no bilong Bikpela. Mi tok olsem: Sapos brata i gat meri husat i no bilip, tasol meri i orait long i stap yet wantaim em, orait em i no ken lusim meri.13 Na sapos meri i gat man husat i no bilip, tasol man i orait long i stap yet wantaim meri, orait em i no ken lusim man bilong en.14 Man i no bilip, em i pas wantaim meri bilong en, na long dispela pasin em i kamap holi. Na meri i no bilip, em i pas wantaim man bilong en husat i bilip, na long dispela pasin em i kamap holi. Sapos nogat, orait ol pikinini bilong yupela bai i no stap klin long ai bilong God, tasol nau ol i stap holi.15 Tasol sapos dispela man o meri i no bilip i laik lusim poroman marit bilong en, orait em i ken i go. Long kain taim olsem, brata o susa i no gat wok long stap yet wantaim poroman marit i no bilip. God i bin singautim yupela long i stap bel isi.16 Tasol maritmeri, yu no save, ating yu inap helpim man bilong yu i kamap Kristen, na long dispela rot yu inap kisim bek em. Na maritman, yu no save, ating yu inap helpim meri bilong yu i kamap Kristen, na long dispela rot yu inap kisim bek em.17 Ol man i gat kain kain sindaun na Jehova i larim ol i stap olsem. Olsem na wanem kain sindaun man i gat taim God i singautim em, orait em i ken i stap olsem. Mi givim dispela lo long olgeta kongrigesen.18 Olsem wanem? I gat wanpela man em God i bin singautim em na em i bin katim skin?* Orait, em i ken i stap olsem tasol. Na i gat wanpela man em God i bin singautim em na em i no bin katim skin? Orait, i no gat wok long em i katim skin.19 Pasin bilong katim skin, em i samting nating. Na pasin bilong i no katim skin, em tu i samting nating. Tasol pasin bilong bihainim lo bilong God, em i samting tru.20 Olgeta man wan wan i ken i stap olsem ol i bin stap taim God i bin singautim ol.21 Olsem wanem? Yu bin stap wokboi taim God i bin singautim yu? No ken tingting planti long dispela. Tasol sapos yu gat rot long kamap fri, orait i gutpela yu mekim olsem.22 Man i stap wokboi taim God i singautim em, em i kamap fri na em i bilong Bikpela. Olsem tasol man i stap fri taim God i singautim em, em i kamap wokboi bilong Krais.23 God i bin baim yupela long bikpela pe, olsem na no ken i stap wokboi bilong ol man.24 Ol brata, olgeta man wan wan i ken i stap olsem ol i bin stap taim God i bin singautim ol. Na ol i mas wok yet long pas gut wantaim God.25 Nau mi tok long ol yangpela man na meri.* Mi no kamapim tok i kam long Bikpela, nogat. Mi kamapim tingting bilong mi yet. Bikpela i bin marimari long mi bai mi ken stap olsem man ol arapela i ken bilip long en.26 Yumi stap long taim bilong hevi, olsem na mi ting i gutpela sapos man i stap olsem nau em i stap.27 Sapos yu maritim pinis wanpela meri, orait no ken painim rot long lusim em. Na sapos yu no marit, orait no ken tingting long kisim wanpela meri.28 Tasol sapos yu maritim wanpela meri, yu no mekim sin. Na sapos yangpela man o yangpela meri* i marit, ol i no mekim sin. Tasol ol manmeri i marit ol bai karim pen na hevi long bodi bilong ol. Mi mekim dispela tok bai dispela hevi i no ken painim yupela.29 Ol brata, mi laik tok, taim i sot pinis. Olsem na kirap long nau na i go, ol man i gat meri ol i mas i stap olsem ol man i no gat meri.30 Na ol man i krai, ol i mas i stap olsem ol man i no krai. Na ol man i amamas, ol i mas i stap olsem ol man i no amamas. Na ol man i baim ol samting, ol i mas i stap olsem ol man i no gat ol samting.31 Na ol man i mekim wok long samting bilong graun, ol i mas i stap olsem ol man i no givim bel olgeta long dispela samting. Long wanem, ol samting i kamap long dispela graun i wok long senis.32 Tru tumas, mi no laik bai yupela i wari long wanpela samting. Man i no marit em i save tingim ol samting bilong Bikpela, em i laik mekim ol samting bai Bikpela i amamas long em.33 Tasol maritman i save tingim ol samting bilong graun, em i laik mekim ol samting bai meri bilong en i amamas long em.34 Olsem na tingting bilong maritman i bruk. Na tu meri i no marit, na yangpela meri,* ol i save tingim ol samting bilong Bikpela. Ol i laik i stap holi long bodi na tingting* bilong ol. Tasol maritmeri i save tingim ol samting bilong graun, em i laik mekim ol samting bai man bilong en i amamas long em.35 Mi mekim dispela tok bilong helpim yupela, i no bilong pasim yupela, nogat. Em bilong kirapim yupela long tingim ol pasin i stret em ol manmeri i no marit i ken bihainim. Olsem ol i ken mekim wok bilong Bikpela oltaim na i no gat wanpela samting i pulim nabaut tingting bilong ol.36 Tasol sapos wanpela man husat i no bin mekim maritpasin i ting em i no inap bosim laik bilong bodi bilong en na i gutpela moa long em i marit, orait larim em i bihainim laik bilong em sapos em i no yangpela tumas. Em i no mekim sin. Larim ol kain man olsem i marit.37 Tasol sapos wanpela man i pasim tok long bel olsem em bai i no inap mekim maritpasin, na em i strong long bihainim dispela tingting, long wanem, em i no pilim olsem em i mas marit na em inap bosim em yet, orait dispela i gutpela.38 Olsem na man i marit, dispela i gutpela. Tasol man i no marit, dispela i gutpela moa.39 Sapos man bilong wanpela meri i stap laip yet, orait dispela meri i mas i stap yet olsem meri bilong dispela man. Tasol sapos man bilong en i dai,* orait em i fri long maritim husat em i laikim. Tasol em i mas maritim man i bihainim Bikpela.40 Long tingting bilong mi, dispela meri bai amamas moa sapos em i no marit gen. Na mi ting olsem holi spirit bilong God i stap long mi.
tpi_Latn eng_Latn tpi_Latn tpi_Latn